## Naredba o poduzimanju mjera radi sprječavanja širenja i iskorjenjivanja zlatne krumpirove cistolike nematode - Globodera rostochiensis Woll i sprječavanja pojave blijedožute krumpirove cistolike nemat

### NN 5/2002 (18.1.2002.), Naredba o poduzimanju mjera radi sprječavanja širenja i iskorjenjivanja zlatne krumpirove cistolike nematode - Globodera rostochiensis Woll i sprječavanja pojave blijedožute krumpirove cistolike nemat

MINISTARSTVO
POLJOPRIVREDE I ŠUMARSTVA
if !supportLineBreakNewLine
endif

168

Na temelju članka 11. stavka 1. i članka 12.
stavka 1. Zakona o zaštiti bilja (»Narodne novine« br. 10/94), ministar
poljoprivrede i šumarstva donosi

## NAREDBU

### o poduzimanju mjera radi sprjeČavanja Širenja i iskorjenjivanja zlatne krumpirove cistolike nematode – *– Globodera rostochiensis* Woll. i sprjeČavanja pojave blijedoŽute krumpirove cistolike nematode *Globodera pallida* Stone

I. UVOD

Članak 1.

Ovom Naredbom propisuje se minimum mjera radi sprje­čavanja širenja i
iskorjenjivanja zlatne krumpirove cistolike nematode – *Globodera
rostochiensis* Woll. i sprječavanja pojave blijedožute krumpirove cistolike
nematode *Globodera pallida* Stone (u daljnjem tekstu: krumpirove
cistolike nematode) na cijelom području Republike Hrvatske.

Članak 2.

(1) Glavna biljka domaćin krumpirovih cistolikih nematoda u smislu ove
Naredbe je: krumpir – *Solanum tuberosum*.

(2) Drugo bilje domaćini krumpirovih cistolikih nematoda, u smislu ove
Naredbe su: rajčica, patliđan i drugo bilje iz porodice Solanaceae uključujući
korove.

Članak 3.

Na zarazu se sumnja ako se u nasadima krumpira pojavljuju »oaze« slabije
razvijenih biljaka. Biljke sporije rastu i svojim se izgledom znatnije
razlikuju od zdravih. Stabljike zaraženih biljaka su tanke s usitnjenim lišćem
koje žuti od baznog dijela, a kasnije se i suši.

Članak 4.

(1) Ministarstvo poljoprivrede i šumarstva (u daljnjem tekstu:
Ministarstvo) će donijeti program praćenja krumpirovih cistolikih nematoda za
2002. godinu.

(2) Nositelj programa iz stavka 1. ovoga članka je Zavod za zaštitu
bilja u poljoprivredi i šumarstvu Republike Hrvatske (u daljnjem tekstu: Zavod)
u suradnji sa Zavodom za poljoprivrednu zoologiju Agronomskog fakulteta u
Zagrebu.

Članak 5.

Za sadnju krumpira obvezna je uporaba deklariranog sjemena i čuvanje
deklaracije s ambalaže svakog originalnog pakiranja, najmanje jednu godinu.

II. MJERE U PODRUČJIMA KOJA NISU PROGLAŠENA
KARANTENSKIM

Članak 6.

Za sadnju krumpira na područjima koja nisu proglašena karantenskim,
preporuča se sadnja sorata otpornih na krumpirove cistolike nematode uz pridržavanje
najmanje trogodišnjeg plodoreda.

Članak 7.

(1) Vlasnici/korisnici parcela na kojima se proizvodi krumpir, moraju
redovito pregledavati nasade krumpira i ako posumnjaju da su zaraženi
krumpirovim cistolikim nematodama, dužni su obavijestiti nadležnu inspekciju zaštite
bilja koja će o tome izvijestiti Zavod.

(2) Ukoliko postoji sumnja da se radi o zarazi krumpirovim cistolikim
nematodama stručna osoba Zavoda odnosno od njega ovlaštena osoba, uzet će
uzorke bilja i tla i proslijediti ih na laboratorijsku analizu.

(3) Smatra se da je tlo zaraženo ako se i na jednoj biljci utvrde ciste
krumpirove cistolike nematode.

(4) Zaraza krumpirovim cistolikim nematodama utvrđuje se metodama
preporučenim od Europske i mediteranske organizacije za zaštitu bilja (EPPO)
ili metodama preporučenim od Europske unije ili drugim međunarodno priznatim
metodama.

Članak 8.

Ukoliko se analizom iz članka 7. stavka 2. ove Naredbe potvrdi da se
radi o zarazi krumpirovim cistolikim nematodama, proizvedeni krumpir može se
koristiti samo u konzumne svrhe. Krumpir se mora u cijelosti očistiti od tla
(uređajima za četkanje ili pranje gomolja vodom) unutar karantenskog područja,
a prije stavljanja u promet mora biti pakiran isključivo u novu,
neupotrebljavanu ambalažu.

III. MJERE U KARANTENSKOM PODRUČJU

Članak 9.

(1) U području koje je Ministarstvo proglasilo karantenskim zabranjuje se
proizvodnja sjemenskog krumpira.

(2) U karantenskom području iz stavka 1. ove Naredbe, vlasnici/korisnici
parcela obvezni su provesti uništenje svih korova domaćina krumpirovih
cistolikih nematoda, a najkasnije do 31. svibnja tekuće godine.

(3) Na parcelama unutar karantenskog područja, zabranjuje se sadnja
krumpira i ostalog bilja domaćina krumpirovih cistolikih nematoda u prvoj
vegetacijskoj sezoni od utvrđivanja zaraze. Na tim parcelama mora se provesti
postupak zatravljivanja ili sjetve poljoprivrednih kultura koje nisu domaćini
krumpirovih cistolikih nematoda.

(4) Iznimno, od stavka 3. ovoga članka, na parcelama unutar proglašenog
karantenskog područja, u vegetacijskoj sezoni 2002. godine, dopušta se sadnja
krumpira i drugog bilja domaćina krumpirovih cistolikih nematoda uz uvjet da se
prethodno izvrši službena analiza tla te da je analizom potvrđeno da parcela
nije zaražena krumpirovim cistolikim nematodama.

(5) U vegetacijskoj sezoni 2003. godine, na parcelama unutar proglašenog
karantenskog područja, dopustit će se sadnja samo otpornih sorti krumpira, uz
uvjet da je službenom analizom tla potvrđeno da parcela nije zaražena
krumpirovim cistolikim nematodama.

(6) Službenu analizu tla provodi Zavod na zahtjev proizvo­đača. Zahtjev
se podnosi Zavodu putem jedinica lokalne samouprave (općina/grad) najkasnije 45
dana prije sadnje odnosno sjetve.

(7) Konzumni krumpir proizveden unutar karantenskog pod­ručja može se
pustiti u promet u cijelosti očišćen od tla (ure­đa­jima za četkanje ili uređajima
za pranje gomolja vodom) unutar karantenskog područja i pakiran isključivo u
novu, neupotrebljavanu ambalažu.

(8) Presadnice drugog bilja domaćina krumpirovih cistolikih nematoda
proizvedenih unutar karantenskog područja mogu se pustiti u promet pakirane
isključivo u novu, neupotrebljavanu ambalažu.

IV. ZAVRŠNE ODREDBE

Članak 10.

(1) Sredstva za provedbu programa iz članka 4. stavka 1. i članka 7.
stavka 2. ove Naredbe osigurava Ministarstvo.

(2) Troškove uzimanja uzoraka i troškove analize iz članka 9. stavaka 4.
i 5. ove Naredbe snose podnositelji zahtjeva.

Članak 11.

Stupanjem na snagu ove Naredbe, prestaje važiti Naredba o poduzimanju
mjera radi sprječavanja širenja i iskorjenjivanja zlatne krumpirove cistolike
nematode – *Globodera rostochiensis* Woll i sprječavanja pojave blijedožute
krumpirove cistolike nematode *Globodera pallida* Stone (»Narodne novine«
br. 118/01).

Članak 12.

Ova Naredba stupa na snagu danom objave u »Narodnim novinama«.

Klasa: 320-20/01-02/1
Urbroj: 525-01-02-1
Zagreb, 14. siječnja 2002.

Ministar
poljoprivrede i šumarstva
**mr. sc. Božidar Pankretić,** v. r.

Naredba, NN 5/2002-168